**Mackenzie Blackwood** (\* 9. december 1996, Thunder Bay, Ontário, Kanada) je kanadský hokejový brankár aktuálne pôsobiaci v tíme New Jersey Devils v National Hockey League.

V roku 2016 bol vyhlásený za najlepšieho brankára Ontario Hockey League a v roku 2019 bol súčasťou All-Star Teamu American Hockey League.

Kanadu reprezentoval na Majstrovstvách sveta juniorov do 20 rokov v roku 2016 a v roku 2019 bol súčasťou kanadského výberu na seniorských Majstrovstvách sveta v ľadovom hokeji 2019, ktorý získal striebornú medailu.

Klubová kariéra
---------------

### OHL

Mackzenie Blackwood sa profiloval v ontáriskej juniorskej lige OHL v tíme Barrie Colts, kde v rokoch 2013 – 2016 pôsobil ako prvý brankár. Celkovo sa predstavil v 139 ligových zápasoch, v ktorých si udržal 91,0% úspešnosť zákrokov a stal sa najskôr najlepším nováčikom medzi brankármi (2014) a neskôr aj najlepším brankárom ligy (2016).

V roku 2015 si ho v 2. kole draftu vybrali New Jersey Devils (celkovo bol 42. výberom).

Práve sezóna 2015/16, kde získal cenu za najlepšieho brankára presvedčila Devils, že je pripravený na seniorský hokej a od sezóny 2016/17 už nastupoval ako brankár záložného tímu New Jersey - Albany Devils (ten sa počas jeho pôsobenia presťahoval do Binghamptonu).

### Vstup do NHL

Blackwoodove pôsobenie v AHL bolo viac menej priemerné, keď o pozíciu jednotky sa delil s Kenom Applebym. Celkovo v lige odchytal len 88 zápasov, v ktorým zaznamenal 89,7% úspešnosť zákrokov a len 32 výhier. V sezóne 2017/18 sa tak dostal do nižšej ECHL, kde však v drese Adriondack Thunder zahviezdil v Play-off, v ktorom dokázal v 5 zápasoch udržať až 96,4% úspešnosť zákrokov a inkasovať iba gól na zápas.

Mackenzie Blackwood v bránke New Jersey Devils počas prípavného zápasu v septembri v roku 2015
Ťažká situácia v bránkovisku New Jersey však v sezóne 2018/19 donútila vymeniť do Columbusu Blue Jackets jednotku tímu Keitha Kinkaida a k veteránovi Corymu Schneideri postavili mladého Blackwooda. Devils sa v bránkovisku trápili a Schneiderova výkonnosť výrazne klesla. Blackwood sa však zaskvel prekvapivou formou, keď si v 23 zápasoch pripísal 10 výhier a 91,8% úspešnosť zákrokov (Schneider ročník ukončil s 90,3% úspešnosťou zákrokov a len 6 výhrami v 26 zápasoch).

V sezóne 2019/20 Blackwood z pozície jednotky úplne vytlačil Schneidera, keď s 22 výhrami v 47 zápasoch a 91,5% úspešnosťou zákrokov pozdvihol nádeje Devils na postup do Play-Off. Do vyraďovacích bojov sa však nakoniec „Diabli" neprebojovali aj vďaka tomu, že sezónu skrátila pandémia COVID-19.

### Kontroverzia a zranenia

Pandémiou boli poznačené aj sezóny 2020/21 a 2021/22, kde vedenie ligy vyžadovalo od hráčov vakcináciu proti COVID-19. V prípade neočkovaných hráčov platili prísnejšie pravidlá karantény ako aj zákaz vstupu do Kanady v prípade hosťujúceho zápasu. Blackwood patril k hráčom, ktorí odmietali očkovanie. To ho limitovalo v pôsobení v tíme, čo viedlo k negatívnej odozve od fanúšikov aj ligy. Očkovanie prvou dávkou napokon podstúpil koncom októbra 2021.

Ďalšou kontroverziou sa stal Blackwoodov príspevok na sociálnej sieti Twitter, kde svojho tímového kolegu, obrancu P.K. Subbana, označil prezývkou „Slewban" (odkazovalo to na Subbanovu záľubu v tzv. slew-footingu súperov, čiže v podkopávaní ich korčulí). Po negatívnej reakcii klubu svoj komentár zmazal.

Ako rástla Blackwoodova kontroverzia, klesala jeho výkonnosť. Nepresvedčivý výkon v sezóne 2020/21 (35 zápasov, 14 výhier, 90,2% úspešnosť zákrokov) destabilizoval jeho pozíciu prvého brankára.

V sezóne 2021/22 utrpel zranenie päty, ktoré mu umožnilo zasiahnuť iba do 25 zápasov. V nich si pripísal len 89,2% úspešnosť zákrokov a dokázal vyhrať iba 9 z nich. V marci 2022 sa tak medzi expertmi začal šíriť predpoklad, že v nasledujúcom lete budú pravdepodobne Devils chcieť Blackwooda vymeniť. Zmluva v hodnote 8,4 milióna dolárov mu končí na konci sezóny 2022/23.  Devils, ktorí boli donútení kvôli zraneniam oboch hlavných brankárov tímu (Blackwood a Jonathan Bernier) do brány postaviť v rámci sezóny až 7 brankárov, našli oporu v mladom Nicovi Dawsovi a Jonovi Gilliesovi. V prípade Blackwoodovej výmeny tak Devils prejdú do fázy „prestavby" a zamerajú sa na mladšie talenty.

Štýl
----

Webový portál eliteprospects.com opísal v roku 2014 Blackwooda ako pokojného brankára, ktorý bojuje bez ohľadu na výsledok. Prikláňa sa skôr k tradičnému štýlu chytania (tzv. „motýlik"). Je ohybný a má rýchle nohy a presnú lapačku. Napriek svojej veľkosti je pružný a dobre dodržuje pozíciu. Za jeho hlavnú prednosť je považovaná najmä jeho bojovnosť.

Kontrakt
--------

Blackwood 23. decembra 2020 podpísal trojročný jednocestný kontrakt, ktorý mu ročne vynáša 2,8 milióna amerických dolárov. Po vypršaní zmluvy sa stane obmedzeným voľným hráčom (RFA).

Referencie
----------

1. ↑   *Blackwood on His Decision to Get Vaccinated | BLOG* [online]. NHL.com, [cit. 2022-06-21]. Dostupné online. (po anglicky)
2. ↑   *Mackenzie Blackwood gives P.K. Subban a controversial nickname.* [online]. HockeyFeed, 2021-12-12, [cit. 2022-06-21]. Dostupné online. (po anglicky)
3. ↑   *New Jersey Devils: Is Quitting On Mackenzie Blackwood Really The Smartest Move?* [online]. 2022-03-19, [cit. 2022-06-21]. Dostupné online. (po anglicky)
4. ↑   *Mackenzie Blackwood Contract, Cap Hit, Salary and Stats - CapFriendly - NHL Salary Caps* [online]. CapFriendly, [cit. 2022-06-21]. Dostupné online. (po anglicky)
5. ↑   *New Jersey Devils at eliteprospects.com* [online]. www.eliteprospects.com, [cit. 2022-06-21]. Dostupné online. (po anglicky)
6. ↑   *Mackenzie Blackwood at eliteprospects.com* [online]. www.eliteprospects.com, [cit. 2022-06-21]. Dostupné online. (po anglicky)